b'\n_START_ARTICLE_\nBremen\n_START_SECTION_\nIlmasto\n_START_PARAGRAPH_\nBremen sijaitsee lauhkealla ilmastovy\xc3\xb6hykkeell\xc3\xa4, merellisyys leimaa vahvasti sen ilmastoa. L\xc3\xa4mpimin kuukausi on hein\xc3\xa4kuu, jonka keskil\xc3\xa4mp\xc3\xb6tila oli 16,8\xc2\xa0\xc2\xb0C kaudella 1961\xe2\x80\x931990. Kylmin kuukausi on tammikuu 0,8\xc2\xa0\xc2\xb0C:n keskil\xc3\xa4mp\xc3\xb6tilalla. Sade jakautuu melko tasaisesti koko vuodelle, vuotuinen sadem\xc3\xa4\xc3\xa4r\xc3\xa4 on 693,9 millimetri\xc3\xa4, josta valtaosa tulee veten\xc3\xa4. Lunta saadaan harvoin, Bremen kuuluu Saksan v\xc3\xa4h\xc3\xa4lumisimpiin kaupunkeihin.\n_START_SECTION_\nHistoria\n_START_PARAGRAPH_\nAlueen asutushistoria ulottuu kristillisen ajanlaskun alkuun. Bremenin historia piispankaupunkina ja kauppapaikkana alkaa 700-luvulta. Vuonna 1186 Bremenist\xc3\xa4 tuli vapaakaupunki ja Fredrik I Barbarossa oli sen ensimm\xc3\xa4inen maallinen johtaja._NEWLINE_1260 Bremenist\xc3\xa4 tuli osa hansaliittoa. Kasvavan taloudellisen mahdin merkiksi Bremer Marktplatzille kohosivat Bremer Roland -patsas (1404) sek\xc3\xa4 goottilaistyylinen raatihuone (1409). Molemmat otettiin UNESCOn maailmanperint\xc3\xb6listalle hein\xc3\xa4kuussa 2004. Bremenin Vegesackin kaupunginosaan rakennettiin Saksan ensimm\xc3\xa4inen satama vuosina 1619\xe2\x80\x931623 (sit\xc3\xa4 ennen oli k\xc3\xa4ytetty luonnonsatamia). Vuonna 1783 Bremenist\xc3\xa4 aloitettiin suora kauppaliikenne Yhdysvaltoihin._NEWLINE_Vuonna 1811 Napoleon hy\xc3\xb6kk\xc3\xa4si Bremeniin ja liitti se Ranskan valtioon Departement de Bouches du Weserin p\xc3\xa4\xc3\xa4kaupungiksi. Tuolloin Bremeniss\xc3\xa4 oli noin 35\xc2\xa0000 asukasta. Napoleonin valta p\xc3\xa4\xc3\xa4ttyi 1815. Bremenin osuus Saksan ulkomaankaupan kehityksess\xc3\xa4 oli huomattava 1800-luvulla. Kaupungissa rakennettiin maan ensimm\xc3\xa4inen h\xc3\xb6yrylaiva vuonna 1817. Bremenin teollinen kehitys vauhdittui 1800-luvun puoliv\xc3\xa4liss\xc3\xa4, jolloin se liitettiin Hannoverin kuningaskunnan rautatieverkkoon. Kaupungin v\xc3\xa4kiluku ylitti sadan tuhannen rajan vuonna 1875 ja nelj\xc3\xa4nnesmiljoonan rajan 1911. Weimarin tasavallan aikana Bremenin talous kehittyi voimakkaasti ja v\xc3\xa4est\xc3\xb6m\xc3\xa4\xc3\xa4r\xc3\xa4 kasvoi huomattavasti. Kaupungista alkoi s\xc3\xa4\xc3\xa4nn\xc3\xb6llinen lentoliikenne vuonna 1920._NEWLINE_Bremen k\xc3\xa4rsi pahoin toisen maailmansodan pommituksissa, erityisesti kaupungin telakka- ja ilmailuteollisuus olivat jatkuvien ilmahy\xc3\xb6kk\xc3\xa4ysten kohteina. Yhdysvaltain joukot valloittivat kaupungin 1945 ja siit\xc3\xa4 tuli osa Yhdysvaltain miehitysvy\xc3\xb6hykett\xc3\xa4. Ymp\xc3\xa4r\xc3\xb6iv\xc3\xa4 Ala-Saksi j\xc3\xa4i brittien vy\xc3\xb6hykkeelle. Bremenist\xc3\xa4 tuli Saksan liittotasavallan osavaltio vuonna 1949. Vuonna 1956 kaupungin v\xc3\xa4kiluku ylitti puolen miljoonan asukkaan rajapyykin.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nBremenin goottikirkoista ainoastaan Ansgariikirche tuhoutui toisessa maailmansodassa. Bremenin tuomiokirkon historia ulottuu 1000-luvulle, sen tornit kohoavat l\xc3\xa4hes sadan metrin korkeuteen. Modernia arkkitehtuuria edustaa esimerkiksi Universum Bremen -tiedekeskus (Science Center).Bremenin 202-hehtaarinen B\xc3\xbcrgerpark on Saksan suurin yksityisesti rahoitettu kaupunkipuisto.\n_START_SECTION_\nTalousel\xc3\xa4m\xc3\xa4\n_START_PARAGRAPH_\nBremeniss\xc3\xa4 on runsaasti auto-, laivanrakennus-, ter\xc3\xa4s-, elektroniikka- ja elintarviketeollisuutta. Daimler on kaupungin suurin yksityinen ty\xc3\xb6nantaja; Mercedes-Benzin Bremenin tehtailla valmistetaan muun muassa malleja C-Klasse, T-Modell sek\xc3\xa4 Roadster SL. Hella-Gruppella on niin ik\xc3\xa4\xc3\xa4n tuotantolaitoksia Bremeniss\xc3\xa4. Laivanrakennus- ja ter\xc3\xa4steollisuus ovat l\xc3\xa4pik\xc3\xa4yneet merkitt\xc3\xa4v\xc3\xa4n rakennemuutoksen. Bremen on my\xc3\xb6s merkitt\xc3\xa4v\xc3\xa4 ilmailuteollisuuskaupunki: Airbusin Saksan tehtaat sijaitsevat siell\xc3\xa4. EADSin avaruusteollisuuden miehitettyjen lentojen kalustoa (esim. Spacelab ja Columbus-moduuli) rakentava tehdas on my\xc3\xb6s Bremeniss\xc3\xa4. Se kehittyi 1960-luvulla lentokoneita valmistaneen ERNO-yhteenliittym\xc3\xa4n etsiess\xc3\xa4 uusia ty\xc3\xb6mahdollisuuksia. ERNO puolestaan muodostui toisen maailmansodan aikaisista Pohjois-Saksan lentokonetehtaista. Saksan suurimpiin kuuluva vientipanimo Beck\xe2\x80\x99s toimii Bremeniss\xc3\xa4._NEWLINE_Bremenin ty\xc3\xb6tt\xc3\xb6myysaste oli vuonna 2015 noin 11%, mik\xc3\xa4 on paljon enemm\xc3\xa4n kuin Saksassa keskim\xc3\xa4\xc3\xa4rin (noin 4,5%).\n_START_SECTION_\nLiikenne\n_START_PARAGRAPH_\nBremenin paikallisliikennett\xc3\xa4 hoitaa Bremer Stra\xc3\x9fenbahn AG. Sen 110 km pitk\xc3\xa4ll\xc3\xa4 raitiotieverkolla kulkee kahdeksan raitiotielinjaa, joista kolme on pikalinjoja. Linjat on numeroitu yhdest\xc3\xa4 kymmeneen. Numerot seitsem\xc3\xa4n ja yhdeks\xc3\xa4n eiv\xc3\xa4t ole k\xc3\xa4yt\xc3\xb6ss\xc3\xa4. Sama yhti\xc3\xb6 vastaa my\xc3\xb6s paikallisbussiliikenteest\xc3\xa4, joka liikenn\xc3\xb6id\xc3\xa4\xc3\xa4n matalalattiabusseilla. Sek\xc3\xa4 bussien ett\xc3\xa4 raitioteiden y\xc3\xb6linjat tunnistaa N-kirjaimesta linjanumeron edell\xc3\xa4. Bremenin alueen paikallisjunaliikenne (Regional-Express) ulottuu esikaupunkien lis\xc3\xa4ksi l\xc3\xa4heisiin suurkaupunkeihin._NEWLINE_Bremen on t\xc3\xa4rke\xc3\xa4 rautatieliikenteen solmukohta. Rollbahn eli junayhteys Hampurin ja Ruhrin alueen v\xc3\xa4lill\xc3\xa4 kulkee Bremenin kautta. Moottoritie A 1 (BAB 1) kulkee kaupungin etel\xc3\xa4puolitse. Kaupungin kaakkoispuolella se riste\xc3\xa4\xc3\xa4 kaakkoon Walsrodeen johtavan A 27 -moottoritien (BAB 27) kanssa, joka Walsrodessa yhtyy Saksan halki pohjois-etel\xc3\xa4-suunnassa kulkevaan A 7 -moottoritiehen (BAB 7)._NEWLINE_Kaupungin etel\xc3\xa4puolella sijaitsee kansainv\xc3\xa4linen lentokentt\xc3\xa4 Flughafen Bremen-Neuenland. P\xc3\xa4\xc3\xa4rautatieasemalta johtaa lentokent\xc3\xa4lle suora raitiotielinja (Linie 6)._NEWLINE_Polkupy\xc3\xb6rill\xc3\xa4 on huomattava osuus Bremenin sis\xc3\xa4isess\xc3\xa4 liikenteess\xc3\xa4. Kaupungista johtaa my\xc3\xb6s noin 150 km pitk\xc3\xa4 kevyen liikenteen v\xc3\xa4yl\xc3\xa4 Hampuriin (Radfernweg Hamburg-Bremen).'